  Майя Бывальцева 12-тӥ инвожое Ижкарлы 256 ар тырме. Кармылэн улон сюресэз сокем кузь ӧвӧл. Нырысь-валысь завод каргурт сямен кылдытэмен, аспӧртэм узыр архитектураеныз, но сокем ушъяськыны уг быгаты. Озьы ке, но, аръёс ортчемъя Ижкар воштӥське, чеберске, паськыта. Кылдо выль синмаськымон интыос. 9-тӥ инвожое Ижкарысь аслаз яратоно интыосыз сярысь вераз Татьяна Ишматова. Туннэ аслэсьтыз мылкыдъёссэ усьтоз Анжелика Михеева — Ижкарысь Кузебай Герд нимо йӧскалык гимназилэн кивалтӥсез, «Удмурт Кенеш» огазеяськонлэн тӧроезлэн воштӥсез, Ижкарын 1986-тӥ арысен улэ. Иворъёсъя «Удмуртия» агентство кык юан сётэ:  — вань-а Ижкарын яратоно интыды;  — шӧдӥське-а Ижкар йӧскалык элькунлэн шоркарез шуыса. 1. «Оло, азьло ӧй ке но вал, али туж мыным кельше со инты, кытын милям гимназимы (Кузебай Герд нимо йӧскалык гимназия — ред.). Нырысь ик, мон туж яратӥсько та дышетсконниез. Со сяна, татын кызьпуос будо, нылпиослэн серекъямзы, шудэмзы кылӥське. Нылпи садмы но шулдыртэ интымес, пӧртэм спортплощадкаос. Берло аръёсы та интымы Устинов ёрослэн шорыз кадь луиз ни. Куке шутэтскон нуналъёс кема луо, мон интылэсь мӧзмыны но кутскисько. Мукетыз инты… Весь тодам ваисько Виталий Анатольевич Журавлёвез (УдГУ-лэн азьвыл ректорез — ред.). солэн туж-туж потэ вал чебер каремез Удмурт кун университет котырез. Солэн со малпанэз вал — Пушкинлы синпелет пуктыны, со студентъёслэн городоксы кадь мед луоз шуыса. Вот кыкетӥез инты, кудӥз кельше — со УдГУ-лэн кыкетӥ корпусэз азьысь Пушкинлэн синпелетэныз сквер. Отын гань-гань пукыны, малпаськыны быгатӥськом: эшъёсын-а вераськыса, ас поннад-а малпаськыса». 2. «Ар талэсь азьло ай сокем уг шӧдӥськы вал. Но али тани луоз Карлэн нуналэз, мон туж шумпотыса учкисько баннеръёсты, кытын кык кылын гожтэмын праздник сярысь ялонъёс. Соин ик берло 2–3 толэзьёсы шӧдӥське ини, та Удмурт элькунлэн шоркарез шуыса. Со сяме мед пыроз вылэм. Но оглом учконо ке, уг шӧдӥськы. Архитекторъёс, дыр, малпаськыны кулэ, кыӵе ке пужыос мед луозы вал. Али пӧртэм буёло кирпичьёс потэмын, Коркаос вылын соослэсь удмурт пужыосын суредъёс мед лэсьтозы вылэм. Соку золгес но шӧдӥськысал кадь мыным потэ. Вань ялонъёс, ивортон пулъёс кык кылын гожтэмын мед луозы — ӟуч но удмурт. Тани одӥгаз кафее ветлӥськомы — пырелэ шуыса англи кылын гожтэмын, ӟуч кылын гожтэмын, эшшо кыӵе ке кылын гожтэмын. Удмурт кылын «А» но, «Б» но ӧвӧл. Со пумысен соослы ӵектон-а сётоно, пуктэт кыӵе ке кутоно-а, со ӧтёнъёсты, пумитан кылъёсты кык кылын мед гожтозы шуыса. Милесьтым нылпи садмес пуктыку но мон архитекторъёсын споръяськи. Пурысь, пе, каром. Мон, шуисько, пурысь карын уг лэзьы, малы ке шуоно нылпи яркыт интые мед лыктоз, солэн лыктэмез мед потоз. Озьы ик отчы одно ик кулэ удмурт пужы, вераськиськом бере удмурт садик сярысь. Мыным потэ, мукет ужъюртъёсты но озьы лэсьтыны луэ, со кивалтэтлэсь ик юртсэ, улон коркаосты но. Соку рос-прос шӧдӥськоз Ижкармы Удмурт элькунлэн шоркарез шуыса». Тегъёс: Ижкар удмуртъёс праздникъёс Карлэннуналэз АнжеликаМихеева  